Kes kuhu | Väravaküttide eris vahetab klubi ka maailmameister (0)
"Kes kuhu" selles osas vaatame otsa noortele ja vanematele väravaküttidele, kes sel suvel klubi vahetada võivad.
Eelmisel hooajal Prantsusmaa kõrgliigas kõikide väravavahtide hirmuks kujunenud 24-aastane Nicolas Pepe on nüüd Evertoni suureks sihtmärgiks. Liverpool Echo andmetel on mullu Ligue 1-s 22 väravat paugutanud Elevandiluuranniku koondislase hinnasildiks umbes 67 miljonit eurot.
Mullu suvel Prantsusmaa koondisega maailmameistriks tulnud Lyoni ründavast poolkaitsjast Nabil Fekirist (25) on väga huvitatud Hispaania kõrgliigaklubi Real Betis. Marca kinnitas, et Fekir on Betisi ostunimekirjas kõrgel kohal ning hind peaks jääma alla 60 miljoni euro.
Sel suvel võib klubi vahetada veel üks suur nimi, kellest seni kuigi palju räägitud pole. Sky andmetel räägib Mario Mandžukic esmalt Juventusega, oma esimese valikuga, aga seejärel on 33-aastase vanameistri valikus ka naasmine Müncheni Bayernisse.
La Gazzetta dello Sporti andmetel võib mullu Marseille's mänginud Mario Balotelli naasta kodumaale. Fiorentina on 28-aastase vabaagendi palkamisest huvitatud aga vaid juhul, kui Balotelli oma lepingutingimustes järgi annab.
Kuigi Romelu Lukaku aeg Manchester Unitedis pole olnud just paradiis, siis küsib klubi Milano Interilt oma ründaja eest suisa suuremat summat kui nad ise kahe aasta eest Evertonile maksid. Inter tegi väidetavalt Unitedile hiljuti 70 miljoni euro suuruse ametliku pakkumise, ent United soovib 26-aastase belglase pealt teenida vähemalt 85 miljonit.